钦定古今图书集成/历象汇编/庶征典/第107卷 > 《珍珠船》 > 《杏花占》
## 钦定古今图书集成/历象汇编/庶征典/第107卷 > 《珍珠船》 > 《杏花占》

《师旷占术》：“杏花多者不虫者，来年秋禾善。”

周

### 桓王三年京师饥

按《左传》：鲁隐公六年冬，“京师来告饥，公为之请籴于
宋、卫、齐、郑，礼也。”

### 惠王十一年鲁大无麦禾

按《春秋》鲁庄公二十八年，“大无麦禾。”　按《公羊传》，“冬
既见无麦禾矣，曷为先言筑郿而后言无麦禾？讳以
凶年造邑也。”　按《穀梁传》，“大者，有顾之辞也，于无禾
及无麦也。”

按：《汉书·五行志》：“严公二十八年冬，大水，亡麦禾。”董仲
舒谓“夫人哀姜淫乱，逆阴气，故大水也。”刘向谓“水旱
当书，不书水旱而曰大亡麦禾者，土气不养，稼穑不
成者也。是时夫人淫于二叔，内外亡别，又因凶饥，一
年而三筑台，故应是而稼穑不成，饰台榭内，淫乱之
罚云。”遂不改寤，四年而死，祸流二世，奢淫之患也。

### 襄王五年晋饥

按《左传》：鲁僖公十三年冬，“晋荐饥，使乞籴于秦。”
“六年，秦饥。”

按《左传》：鲁僖公十四年“冬，秦饥，使乞籴于晋。”

七年，晋饥。

按《左传》，鲁僖公十五年，“晋饥，秦输之粟。”

十三年，鲁饥。

按《左传》：鲁僖公二十一年“夏，大旱。是岁也，饥而不害。”

### 匡王二年宋饥

按《左传》：鲁文公十六年：“秋八月，宋公子鲍礼于国人。
宋饥，竭其粟而贷之。”

### 定王十四年冬鲁大有年

按《春秋》鲁宣公十有六年“冬，大有年。”　按《穀梁传》：“五
谷大熟为大有年。”

〈大全〉程氏曰：“《大有年》，记异也。旱干水溢，饥馑荐臻者，灾也；山崩地震，彗孛飞流者，异也。景星、甘露、醴泉、芝草，百谷顺成者，祥也。《大有年》，上瑞矣，何以为记异乎？凡灾异庆祥，皆人为所感，而天以其类应之者也。人事顺于下，则天气和于上。宣公弑立，逆理乱伦，水旱、螽蝝、饥馑之变，相继而作，史不绝书，宜也。独于是冬乃大有年”，所以为异乎？夫有年、《大有年》一耳。古史书之则为祥，仲尼笔之则为“异”，此言外微旨，非圣人莫能修之者也。

### 景王元年郑宋饥

按《左传》，鲁襄公二十九年，郑饥而未及麦，民病。子皮
饩国人粟，户一锺。子罕闻之曰：“邻于善，民之望也。”宋
亦饥，请于平公，出公粟以贷。

### 灵王十三年冬鲁大饥

按《春秋》鲁襄公二十四年冬，大饥。　按《穀梁传》：“五谷
不升为大饥。一谷不升谓之歉，二谷不升谓之饥，三
谷不升谓之馑，四谷不升谓之康，五谷不升谓之大
祲。大祲之礼，君食不兼味，台榭不涂，弛侯廷道不除，
百官布而不制，鬼神祷而不祀，此大祲之礼也。”

〈大全〉何氏曰：“有死伤曰大饥；无死伤曰饥。”

### 敬王十五年蔡饥

按《左传》鲁定公五年：“夏，归粟于蔡以周亟，矜无资。”